BOSNA I HERCEGOVINA

REPUBLIKA SRPSKA

OKRUŽNI PRIVREDNI SUD U BIJELJINI                                                                                                     

Broj: 59 0 St 041068 25 St 

Bijeljina, 06.04.2026. godine 

          Okružni privredni sud u Bijeljini, stečajni sudija Dragan Mitrović, u postupku  stečaja nad stečajnim dužnikom “Standard Group“ d.o.o. Bijeljina u stečaju, Ul. Nikole Tesle br. 10, Bijeljina, van ročišta, dana 06.04.2026. godine, donio je sledeće

R J E Š E N J E

             Odbacuje se kao nedopušten, prijedlog za određivanje mjere obezbjeđenja sa privremenom mjerom, da se naloži stečajnom upravniku Vesni Jeftić Arsenović, da povuče prijedlog za brisanje zabilježbe izvršenja (zapljene) na udjelu koji stečajni dužnik, ima u privrednom društvu „Standard Prva“ d.o.o. Bijeljina, koji je stečajni upravnik dana 20.03.2026.godine, podnijela Okružnom privrednom sudu u Bijeljini u izvršnom postupku br. 59 0 Ps 033466 23 Ip 2, te da se zabrani stečajnom upravniku Vesni Jeftić Arsenović, da preduzima dalje radnje u vezi sa brisanjem zabilježbe izvršenja (zapljene) na udjelu koji stečajni dužnik ima u privrednom društvu „Standard Prva“ d.o.o. Bijeljina, mimo stečajnog postupka, prije pravosnažnog utvrđivanja osnovanosti prijavljenih potraživanja u ovom postupku, kao i prije pravosnažnog utvrđivanja osnovanosti razlučnog prava povjerioca „Krušik“ d.o.o. Bijeljina u stečaju. 
O b r a z l o ž e n j e

            Rješenjem Okružnog privrednog suda u Bijeljini broj 59 0 St 041068 25 St od 20.01.2026. godine, otvoren je stečajni postupak nad  stečajnim dužnikom “Standard Group“ d.o.o. Bijeljina, Ul. Nikole Tesle br. 10, (u daljem tekstu: stečajni dužnik) i za stečajnog upravnika je imenovana Vesna Jeftić Arsenović iz Bijeljine, o čemu je objavljen oglas u Službenom glasniku Republike Srpske broj 9/26, dana 06.02.2026. godine i na oglasnoj tabli Okružnog privrednog suda u Bijeljini.

            U podnesku od 23.03.2026. godine, povjerilac „Krušik“ d.o.o. Bijeljina u stečaju,   stavio je zahtjev za određivanjem mjere obezbjeđenja sa privremenom mjerom, da se naloži stečajnom upravniku Vesni Jeftić Arsenović, da povuče prijedlog za brisanje zabilježbe izvršenja (zapljene) na udjelu koji stečajni dužnik, ima u privrednom društvu „Standard Prva“ d.o.o. Bijeljina, koji je stečajni upravnik dana 20.03.2026. godine podnijela Okružnom privrednom sudu u Bijeljini u izvršnom postupku br. 59 0 Ps 033466 23 Ip 2, te da se zabrani stečajnom upravniku Vesni Jeftić Arsenović, da preduzima dalje radnje u vezi sa brisanjem zabilježbe izvršenja (zapljene) na udjelu koji stečajni dužnik ima u privrednom društvu „Standard Prva“ d.o.o. Bijeljina, mimo stečajnog postupka, prije pravosnažnog utrđivanja osnovanosti prijavljenih potraživanja u ovom postupku, kao i prije pravosnažnog utvrđivanja osnovanosti razlučnog prava povjerioca „Krušik“ d.o.o. Bijeljina u stečaju.
          Takav prijedlog, se obrazlaže sledećim navodima; da je Rješenjem Okružnog privrednog suda br. 59 0 Ps 033466 23 Ip 2 od 27.01.2026. godine prekinut izvršni postupka zbog otvaranja stečaja na nad stečajnim dužnikom, iz čega slijedi da sud ne može preduzimati bilo kakve radnje; da je stečajni upravnik dana 20.03.2026. godine podnijela prijedlog za brisanje zabilježbe izvršenja na udjelu koji stečajni dužnik, ima u privrednom društvu „Standard Prva“ d.o.o. Bijeljina  i to prije nego što je održano ispitno ročište; poziva se na odredbu člana 273. stav 1. tačka 1) i tačka 5) i 278. ZPP kod određivanja privremene mjere i mjere obezbjeđenja, a u vezi sa članom 17. Zakona o stečaju.           
        Odredbom člana 57. stav 1. Zakona o stečaju (Službeni glasnik Republike Srpske br. 16/2016 - u daljem tekstu: Zakon o stečaju) je propisano da stečajni sudija može rješenjem odrediti mjere obezbjeđenja buduće stečajne mase, a takođe ih i ukinuti, te su u stavu 2. navedene koje mjere se mogu odrediti. Dakle, navedena odredba propisuje mogućnost određvanja mjera obezbjeđenja u prethodnom postupku. S obzirom da je stečajni postupak već otvoren, onda nema zakonske mogućnosti za određivanje mjere obezbjeđenja u stečajnom postupku koji je otvoren, a koju traži povjerilac „Krušik“ d.o.o. Bijeljina u stečaju.
       Odredbe člana 273. stav 1. tačka 1) i tačka 5) i 278. Zakona o parničnom postupku (Sl.gl.RS br. 58/03, 85/03, 74/05, 63/07, 49/09, 105/08, 45/09, 49/09, 61/13, 109/21 i 27/24  – u daljem tekstu: ZPP), na kojima se zasniva prijedlog za određivanjem mjere obezbjeđenja sa privremenom mjerom, u konkretnom slučaju se ne mogu primijeniti, s obzirom da je članom 17. Zakona o stečaju propisano, da se odredbe ZPP-a primjenjuju samo pod uslovom da tim zakonom nije drugačije predviđeno i pod uslovom da nije u suprotnosti sa ciljevima i načelima stečajnog postupka. 
       Kako je Zakonom o stečaju propisana mogućnost određivanja mjera obezbjeđenja, ali samo u prethodnom postupku, to se mjere obezbjeđenja ne mogu određivati u postupku stečaja, koji je otvoren, tako da je sud odbacio kao nedopušten, prijedlog za određivanjem mjere obezbjeđenja sa privremenom mjerom, kako je to navedeno u izreci Rješenja.
       Uvidom u izvršni predmet ovog suda br. 59 0 Ps 033466  Ip, proizlazi da je pokrenut izvršni postupak na prijedlog tražioca izvršenja „Krušik“ d.o.o. Bijeljina u stečaju (ovdje povjerioca), protiv izvršenika „Standard Group“ d.o.o. Bijeljina, (ovdje stečajnog dužnika), te je između ostalog, Rješenjem o izvršenju br. 59 0 Ps 033466 21 Ip od 16.12.2021. godine,  izvršenje bilo određeno i na osnivačkom udjelu stečajnog dužnika u privrednom društvu „Standard Prva“d.o.o. Bijeljina. Rješenjem Okružnog privrednog suda u Bijeljini br. 059-0-Reg-22-000 185 od 22.03.2022. godine u sudskom registru je upisana zabilježba izvršenja na osnivačkom udjelu stečajnog dužnika u privrednom društvu „Standard Prva“ d.o.o. Bijeljina (raniji naziv: Standard Računovodstvene Usluge“ d.o.o. Bijeljina), a na osnovu Rješenja o izvršenju Okružnog privrednog suda u Bijeljini 59 0 Ps 033466 21 Ip od 16.12.2021. godine.
        Takođe,  nesporno proizlazi da je Rješenjem Okružnog privrednog suda u Bijeljini 59 0 Ps 033466 23 Ip 2 od 25.09.2025. godine, obustavljen izvršni postupak u dijelu u kojem je izvršenje određeno zapljenom osnivačkog udjela stečajnog dužnika u privrednom društvu „Standard Prva“ d.o.o. Bijeljina zbog bezuspješne prodaje i u tom dijelu ukinute su provedene izvršne radnje, a koje rješenje je potvrđeno Rješenjem Višeg privrednog suda u Banja Luci br. 59 0 Ps 033466 25 Pžip 4 od 20.11.2025. godine.
         Zabilježbu izvršenja, određuje sud po službenoj dužnosti, čim donese Rješenje o izvršenju, kako to predviđa odredba člana 72. stav 1. Zakona o izvršnom postupku  (Službeni glasnik Republike Srpske br. 59/03, 85/03, 64/05, 118/07, 29/10, 57/12, 67/13, 98/14 i 66/18 dalje: ZIP) Navedena odredba, svoju shodnu primjenu ima kod izvršenja na pokretnim stvarima i na osnivačkom ili drugom udjelu u pravnom licu (član 135. i  član 191. ZIP).
       Kod nesporne činjenice da je izvršni postupak pravosnažno obustavljen zbog bezuspješne prodaje udjela i to prije nego što je predmetni stečaj otvoren, (izvršenje obustavljeno 25.09.2025. godine, a stečaj otvoren 20.01.2026. godine), te da su obustavom izvršenja ukinute i sve sprovedene izvršne radnje u tom dijelu, a što nalaže odredba člana 63. stav 7. ZIP, time je ukinuta i zabilježba izvršenja, koju izvršni sud mora brisati po službenoj dužnosti, za koje brisanje nije potreban prijedlog stranke. Dakle, činjenica da je stečajni upravnik podnijela prijedlog za brisanje navedene zabilježbe izvršenja, nije od značaja imajući u vidu da brisanje zabilježbe izvršenja, vrši izvršni sud po službenoj dužnosti, kao i upis zabilježbe izvršenja. Obustavom izvršenja na udjelu, otpao je osnov da u sudskom registru i dalje egzistira upisana zabilježba izvršenja.
       Kako odredba člana 105. Zakon o stečaju, propisuje prelazak prava upravljanja i raspolaganja na stečajnog upravnika, to je obaveza stečajnog upravnika da preuzme dalje zastupanje stečajnog dužnika u izvršnom predmetu 59 0 Ps 033466 23 Ip 2, te mu stoga nije potrebna saglasnost odbora povjerilaca u smislu člana 80. Zakona o stečaju.       
PRAVNA POUKA:                                                                                      Stečajni sudija

Protiv ovog rješenja dozvoljena je žalba                                                    Dragan Mitrović

Višem privrednom sudu  u Banja Luci u roku

od 8 dana od dana prijema rješenja putem 

ovog suda.

